รัฐบาลไทย-ข่าวทำเนียบรัฐบาล-พบปะครู-นักเรียนที่ อ.เชียงดาว และ รร.ยุพราชวิทยาลัย รวมทั้งบรรยาย "In Remembrance of Our Beloved King"
วันจันทร์ที่ 24 กรกฎาคม 2560
พบปะครู-นักเรียนที่ อ.เชียงดาว และ รร.ยุพราชวิทยาลัย รวมทั้งบรรยาย "In Remembrance of Our Beloved King"
ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ พบปะคณะผู้บริหาร คณาจารย์ และนักเรียน ที่โรงเรียนเชียงดาววิทยาคม และโรงเรียนศึกษาสงเคราะห์เชียงดาว อําเภอเชียงดาว และโรงเรียนยุพราชวิทยาลัย อําเภอเมืองเชียงใหม่
เพื่อร่วมขับเคลื่อนโครงการโรงเรียนคุณธรรม และบรรยายพิเศษ เรื่อง "สืบสานพระราชปณิธาน โรงเรียนคุณธรรม" จากนั้นเป็นประธานการประชุม YMCA ภาคพื้นเอเชียแปซิฟิก ครั้งที่ 27 พร้อมทั้งกล่าวสุนทรพจน์ เรื่อง “In Remembrance of Our Beloved King: ในหลวงรัชกาลที่ 9 ในความทรงจําไทยทั้งชาติ” ณ ศูนย์ประชุมนานาชาติ โรงแรมดิเอ็มเพลส
● ขับเคลื่อนโครงการโรงเรียนคุณธรรม
ที่โรงเรียนเชียงดาววิทยาคม-ศึกษาสงเคราะห์เชียงดาว-ยุพราชวิทยาลัย
ม.ล.ปนัดดา ดิศกุล กล่าวว่า การเดินทางมาจังหวัดเชียงใหม่ในครั้งนี้ ทําให้นึกถึงความทรงจําที่ดีเมื่อครั้งดํารงตําแหน่งผู้ว่าราชการจังหวัดเชียงใหม่ ซึ่งเป็นอีกหนึ่งภาคภูมิใจของชีวิต อีกทั้งการมาพบปะและเยี่ยมเยียนผู้บริหาร ครูอาจารย์ และลูกหลานนักเรียนในครั้งนี้ เพื่อขอความร่วมมือให้ทุกท่านช่วยกันขับเคลื่อนโครงการโรงเรียนคุณธรรม ซึ่งเป็นศาสตร์พระราชาที่มีกรอบแนวคิดที่สําคัญ 5 ประการ คือ 1) ความพอเพียง 2) ความกตัญญู 3) ความซื่อสัตย์สุจริต 4) ความรับผิดชอบ และ 5) อุดมการณ์คุณธรรมจริยธรรม
โดยเฉพาะอย่างยิ่งในเรื่องของความซื่อสัตย์สุจริต ซึ่งเป็นสิ่งสําคัญที่สุดในการสร้างชาติ และพัฒนาชาติเพราะการทุจริตกับการเจริญรุ่งเรืองเป็นสิ่งที่ไปคู่กันไม่ได้หากกระทําการทุจริตเพื่อให้เกิดความเจริญรุ่งเรืองนั่นคือความไม่ถูกต้อง ดังนั้น การขับเคลื่อนโครงการโรงเรียนคุณธรรมจะสําเร็จขึ้นได้ ขึ้นอยู่กับลูกหลานนักเรียนทุกคน หากไม่ช่วยกันขับเคลื่อน ความสําเร็จก็มิอาจเกิดขึ้นได้ จึงขอให้ช่วยกันคิดว่าจะสร้างมรดกชิ้นสําคัญนี้ให้กับแผ่นดินได้อย่างไร เพื่อถวายเป็นพระราชกุศลแด่พระบาทสมเด็จพระปรมินทรมหาภูมิพลอดุลยเดช รัชกาลที่ 9
นอกจากนี้ ฝากลูกหลานนักเรียนน้อมนําศาสตร์พระราชาประการอื่นมาประยุกต์ใช้เช่น ความเพียร ความขยันหมั่นเพียร ความโปร่งใส หลักธรรมาภิบาล ตลอดจนการอนุรักษ์ประเพณีวัฒนธรรมของจังหวัดเชียงใหม่ โดยอย่าไปเลียนแบบความทันสมัยจนหลงลืมเสน่ห์ของเมืองเชียงใหม่ อีกทั้งขอให้ภาคภูมิใจในพื้นที่ของตน
ม.ล.ปนัดดา กล่าวด้วยว่า ปัจจุบันมีจํานวนเด็กเลือกเรียนสายวิชาชีพลดลง เนื่องจากสังคมไทยมีค่านิยมในการเรียนเพื่อให้ได้ปริญญา ในขณะที่การเรียนสายอาชีพ ผู้เรียนสามารถประกอบอาชีพได้ทันทีหลังสําเร็จการศึกษา จึงขอฝากลูกหลานในการศึกษาข้อมูลว่าตนเองต้องการศึกษาในสาขาวิชาชีพใดในระดับที่สูงขึ้น เพื่อจะได้เรียนในสิ่งที่เหมาะสมกับตนเอง.
● เปิดงาน YMCA ภาคพื้นเอเชียแปซิฟิก ครั้งที่ 27 พร้อมทั้งกล่าวสุนทรพจน์ เรื่อง “In Remembrance of Our Beloved King: ในหลวงรัชกาลที่ 9 ในความทรงจําไทยทั้งชาติ”
ม.ล.ปนัดดา กล่าวตอนหนึ่งว่า ถือเป็นเกียรติและความยินดียิ่งที่ได้มีโอกาสกล่าวถึงความทรงจําที่มีต่อพระบาทสมเด็จพระปรมินทรมหาภูมิพลอดุลยเดช รัชกาลที่ 9 พระผู้ทรงเป็นที่รักของชาวไทยทั้งชาติ โดยขอกล่าวถึงปรัชญาเศรษฐกิจพอเพียงที่ในหลวงรัชกาลที่ 9 ได้ทรงพระราชทานไว้ ในปี พ.ศ.2513 ปรัชญาเศรษฐกิจพอเพียง ซึ่งหมายถึงมีความพอเพียงในการดํารงตนได้
อย่างที่ทุกท่านทราบว่าในปี พ.ศ.2540 วิกฤตเศรษฐกิจในทวีปเอเชียนําพวกเราให้กลับสู่โลกแห่งความเป็นจริงกล่าวคือ วิกฤตเศรษฐกิจทําให้เราน้อมระลึกถึงหลักปรัชญาเศรษฐกิจพอเพียงของในหลวงรัชกาลที่ 9 ซึ่งเป็นวิธีแก้ปัญหาที่ดีที่สุดสําหรับประเทศไทยในขณะนั้น โดยหลักปรัชญาเศรษฐกิจพอเพียงมีหลักการสําคัญ 3 ประการ คือ ความพอประมาณ มีเหตุผล และมีภูมิคุ้มกันในตัวที่ดี
สําหรับปรัชญาเศรษฐกิจพอเพียงนั้น ยังส่งเสริมการพัฒนาอย่างยั่งยืน กล่าวคือ เป็นสิ่งที่ช่วยชี้แนะให้ประชาชนใช้ชีวิตบนทางสายกลาง ซึ่งสอดคล้องกับคําสอนหลักในพระพุทธศาสนานอกจากนี้ ปรัชญาเศรษฐกิจพอเพียงยังได้รับการยอมรับในระดับโลก โดยนายโคฟี แอนนัน อดีตเลขาธิการองค์การสหประชาชาติ ได้ทูลเกล้าฯ ถวายรางวัล "Human Development Lifetime Achievement Award" ของ United Nations Development Programme (UNDP) แด่ในหลวงรัชกาลที่ 9 เมื่อวันที่ 26 พฤษภาคม พ.ศ.2549 ในโอกาสที่พระบาทสมเด็จพระปรมินทรมหาภูมิพลอดุลยเดช ทรงครองสิริราชสมบัติครบ 60 ปี
ซึ่งรางวัลนี้แสดงให้เห็นถึงความเคารพรักที่มีต่อพระองค์ท่านอีกทั้งยังแสดงให้เห็นว่าหลักปรัชญาเศรษฐกิจพอเพียงของพระองค์ไม่ได้มีคุณค่ากับปวงชนชาวไทยเท่านั้น แต่ยังส่งผลถึงการพัฒนาโลกด้วย พระองค์ทรงเป็นนักพัฒนา นักประดิษฐ์ นักสิ่งแวดล้อม ศิลปิน เป็นแบบอย่าง และเป็นผู้นําที่ยิ่งใหญ่ตลอดกาล
ทั้งนี้ ขอเน้นย้ําสิ่งสําคัญ 3 ประการที่ในหลวงรัชกาลที่ 9 ทรงริเริ่ม คือ การพัฒนา การสร้างสรรค์สิ่งประดิษฐ์ และสิ่งแวดล้อม
1) การพัฒนาการพัฒนามนุษย์ที่มุ่งเน้นการระเบิดจากข้างใน กล่าวคือ ต้องสร้างความเข้มแข็งในกับคนในสังคม เพื่อให้พวกเขามีความพร้อมที่จะรับมือกับการพัฒนาจากภายนอกได้ โดยเริ่มจาก 3 ขั้นตอน คือ เข้าใจ เข้าถึง พัฒนา นอกจากนี้ ในช่วงเดือนกันยายน ปี พ.ศ.2559สํานักงานคณะกรรมการพิเศษเพื่อประสานงานโครงการอันเนื่องมาจากพระราชดําริ (สํานักงาน กปร.) ได้รายงานว่ามีโครงการอันเนื่องมาจากพระราชดําริ จํานวน 4,685 โครงการ แบ่งออกเป็น 8 ประเภทคือ โครงการพัฒนาด้านแหล่งน้ํา, โครงการพัฒนาด้านการเกษตร, โครงการพัฒนาด้านสิ่งแวดล้อม, โครงการพัฒนาด้านส่งเสริมอาชีพ, โครงการพัฒนาด้านสาธารณสุข, โครงการพัฒนาด้านคมนาคม/สื่อสาร, สวัสดิการสังคม/การศึกษา และโครงการพัฒนาแบบบูรณาการ/อื่น ๆ
ในหลวงรัชกาลที่ 9 พระผู้ทรงเป็นที่รักยิ่ง ทรงเป็นทั้งนักคิดและนักปฏิบัติพระองค์ได้ทรงทดลองและพัฒนาการเกษตรและผลผลิตทางการเกษตรจํานวนมากที่พระตําหนักจิตรลดารโหฐาน พระราชวังดุสิต อาทิ แปลงนาทดลองปลูกข้าว การเลี้ยงปลานิล โรงโคนม เป็นต้น
นอกเหนือจากที่กล่าวมา ในหลวงรัชกาลที่ 9 ได้ทรงริเริ่มก่อตั้งศูนย์ศึกษาการพัฒนาอันเนื่องมาจากพระราชดําริ ซึ่งตั้งอยู่ในภาคเหนือ ภาคตะวันออกเฉียงเหนือ ภาคกลาง และภาคใต้ของประเทศไทยโดยแต่ละศูนย์ศึกษาฯ จะมุ่งเน้นการพัฒนาที่แตกต่างกันตามบริบทของพื้นที่ โดยศูนย์ศึกษาฯ จะทําการศึกษา ค้นคว้า ทดลอง และวิจัยโครงการอันเนื่องมาจากพระราชดําริ โดยเชื่อมโยงประสานงานกับหน่วยงานของภาครัฐและจังหวัดใกล้เคียงด้วย อีกทั้ง ศูนย์ศึกษาฯ ยังดําเนินการในลักษณะของ “พิพิธภัณฑ์ธรรมชาติที่มีชีวิต” โดยผู้สนใจทั้งชาวไทยและชาวต่างชาติ สามารถเข้าไปศึกษาดูงานรูปแบบความสําเร็จในการพัฒนาคุณภาพชีวิต และการพัฒนาและรักษาสิ่งแวดล้อมและทรัพยากรธรรมชาติ ซึ่งมีวัตถุประสงค์เพื่อนํารูปแบบที่ง่ายไปปรับใช้ได้ และเป็นประโยชน์ เพื่อกระตุ้นให้บุคคลและชุมชนนําไปสู่การปฏิบัติและดํารงชีวิตอย่างยั่งยืน
2) โครงการฝนหลวงหรือการทําฝนเทียม และกังหันน้ําชัยพัฒนาโดยโครงการฝนหลวงริเริ่มจากการที่ในหลวงรัชกาลที่ 9 ทรงมีพระราชประสงค์ที่จะแก้ไขปัญหาภัยแล้งในพื้นที่ชนบทของประเทศไทย ซึ่งหลังจากการทดลองก็สามารถทําฝนเทียมได้สําเร็จในปี พ.ศ.2512 และตั้งแต่นั้นเป็นต้นมาโครงการฝนหลวงก็เป็นประโยชน์และมีคุณค่าอย่างยิ่งกับประชาชนไม่ใช่เฉพาะในประเทศไทย แต่ยังประโยชน์ให้ประเทศอื่นสามารถนําเทคโนโลยีดังกล่าวไปปรับใช้ได้ด้วย สําหรับกังหันน้ําชัยพัฒนาที่ช่วยลดมลพิษทางน้ําด้วยการเพิ่มออกซิเจนในน้ํานั้น เป็นสิ่งประดิษฐ์ที่ราคาถูก คงทน สามารถติดตั้งและเคลื่อนย้ายได้ง่าย ตลอดจนมีระบบการทํางานที่คุ้มค่า และมีค่าบํารุงรักษาน้อย
3) สิ่งแวดล้อมในหลวงรัชกาลที่ 9 ทรงใส่พระทัยกับการอนุรักษ์และพัฒนาสิ่งแวดล้อมและทรัพยากรธรรมชาติ โดยเฉพาะอย่างยิ่งการจัดการทรัพยากรน้ํา การอนุรักษ์ลุ่มน้ํา การควบคุมการกัดเซาะของดิน การพัฒนาดิน การพัฒนาการเกษตร การฟื้นฟูพื้นที่ป่า เป็นต้น
โดยสรุปแล้วเมื่อพูดถึงความยั่งยืน ก็จะมีพื้นฐานมาจากหลักปรัชญาเศรษฐกิจพอเพียงที่มีหลักการพื้นฐานสอดคล้องกับวาระการพัฒนาอย่างยั่งยืน 2030 ของสหประชาชาติ แม้ว่าในหลวงรัชกาลที่ 9 ทรงพระราชทานหลักปรัชญาเศรษฐกิจพอเพียงมานานกว่า 40 ปี แต่หลักคิดนั้นก็เชื่อมโยงกับสถานการณ์ในปัจจุบันทั้งในระดับชาติและระดับโลกได้ ทําให้ในหลวงรัชกาลที่ 9 ประทับอยู่ในดวงใจและความทรงจําของปวงชนชาวไทยทั้งชาติตลอดไป ซึ่งเป็นความทรงจําที่สําคัญที่มีต่อพ่อหวงของปวงชนชาวไทย และเป็นความคิดถึงพระองค์สุดหัวใจที่ไม่สามารถอธิบายเป็นคําพูดได้
อรพรรณ ฤทธิ์มั่น, บัลลังก์ โรหิตเสถียร: สรุป/รายงาน
อรพรรณ ฤทธิ์มั่น: ถ่ายภาพ